奉餞子華教授北上時癸酉三月
作者：陸文圭
朝代：宋

paragraphs: 清明上巳三月中，一春天氣少沖融。
曈曈初日翳復吐，黄塵漲起西北風。
有客束書挾兩童，南來兩馬一馬驄。
舉鞭蕭蕭易水東，博徒劍客時相逢。
怪君體弱心甚雄，聲名壯健驚老翁。
元英磨室渺無蹤，黄金誰爲隗築宮。
茫茫宇宙今古同，天時人事安有終，江柳自綠山花紅。